Ichthyostegalia

**Ichthyostegalia** je red izumrlih vodozemaca koji predstavljaju prve kopnene kičmenjake. Ta je grupa prema tome evolutivni stupanj, a ne kladus. Iako se pripadnici te grupe prepoznaju po tome da su imali stopala umjesto peraja, većina ih je, ako ne i svi, imala unutrašnje škrge u odraslom dobu i pretežno su živjeli u plitkoj vodi i provodili minimalnu količinu vremena na kopnu.

Ta grupa evoluirala je od riba elpistostegala tokom ranog ili srednjeg devona. Ostatak tog perioda nastavili su živjeti kao stanovnici močvara i plimnih kanala. Izrodili su temnospondile i potom nestali na prijelazu u karbon.

## Opis
Kada je prvi put opisan, jedini pripadnik tog reda bila je *[[Ichthyostega]]*, prema kojoj je ta grupa i dobila naziv. *Ichthyostega* se smatrala prijelaznim fosilom između riba i ranih stegocefala, budući da ima i ravnu, oklopljenu lubanju stegocefala, kao i riblji rep sa perajama. Kasniji radovi o *Ichthyostegi* i drugim devonskim labirintodontima pokazuju da su oni također imali više od 5 prstiju na svakom stopalu, te da je zapravo cijelo stopalo ličilo na peraje. Čini se da je *Acantostega*, koja je kasnije pronađena na istoj lokaciji, imala meke škržne krljušti i da su i ona i *Ichthyostega* imale funkcionalne unutrašnje škrge kao odrasli.

Stopala su pronađena samo kod rodova *Ichthyostega*, *Acantostega* i *Tulerpeton*, ali čini se da su sve forme bile polidaktilne, sa više od uobičajenih pet tetrapodskih prstiju; također su sličili veslima. Na repu su se nalazila prava peraja, poput onih koja se nalaze kod riba.

Ihtiostegali su bili velike do srednje velike životinje, pri čemu je veličina odraslih jedinki kod većine rodova iznosila jedan metar ili više. Glave su im bile ravne i masivne, sa mnogo labirintodontnih zuba. Bili su mesožderi i vjerovatno pretežno lovili ribe, ali moguće je da su se hranili i nasukanim strvinama riba i ostalih vodenih životinja i lovili neoprezne zglavkare i druge beskičmenjake po plimnim kanalima močvara. Kičmeni pršljenovi bili su složeni i prilično slabi. Krajem devona pojavljivale su se forme sa sve snažnijim nogama i pršljenovima, a kasnijim su grupana nedostajale funkcionalne škrge kod odraslih jedinki. Kao odrasli, te životinje bile bi teške i nespretne na kopnu i vjerovatno bi više ličile na ribe koje povremeno izlaze na obalu nego na prave kopnene životinje. Međutim, sve su bile pretežno vodene i neke su provodile cijeli život u vodi.

## Rodovi
Red Ichthyostegalia uspostavljen je za *Ichthyostegu* i do 1980-ih je sadržavao samo tri roda (*Ichthyostega*, *[[Acanthostega]]* i *[[Tulerpeton]]*). Dok Ichthyostegalia u principu sadrži najprimitivnije životinje sa prstima umjesto peraja, Clack i Ahlberg ju koriste za sva otkrića naprednija od *[[Tiktaalik]]* (najbližeg srodnika tetrapoda koji je zadržao parna peraja umjesto stopala). Po toj upotrebi, broj ordovicijskih tetrapoda znatno bi narastao, tako da bi ta grupa onda sadržavala 12 rodova. Većina novih otkrića su ponovni opisi vrlo fragmentiranih primjeraka, obično samo donje čeljusti. Kada su prvi put pronađeni smatrali su se ribljima, ali kladističke analize ukazuju na to da su napredniji od *Tiktaalik*, mada nije poznato da li su imali stopala umjesto peraja. Po redu po kojem su otkriveni:

* *[[Ichthyostega]]* 
* *[[Acanthostega]]* 
* *[[Tulerpeton]]* 
* *[[Metaxygnathus]]*
* *[[Elginerpeton]]* 
* *[[Obruchevichthys]]*
* *[[Ventastega]]*
* *[[Hynerpeton]]* 
* *[[Densignathus]]*
* *[[Sinostega]]* 
* *[[Jakubsonia]]*
* *[[Ymeria]]*

## Reference